**“Халқаро имтиҳон тизимлари бўйича юқори балл (даража) тўплаган ёшларга имтиҳон топшириш харажатларини тўлиқ қоплаб бериш бўйича амалга оширилган ишлар тўғрисида таҳлилий**

**МАЪЛУМОТ**

Ўзбекистон Республикаси Президенти Ш.М.Мирзиёев раҳбарлигида   
2020 йил 25 декабрь куни мамлакатимиз ёшлари билан видеоселектор тарзида ўтказилган “Ўзбекистон ёшлари форуми”да халқаро таълим дастурлари бўйича имтиҳонларда энг юқори баллнинг **75 фоиз**идан юқори балл тўплаган иқтидорли ёшларга имтиҳон топшириш харажатларини қоплаб бериш тизимини жорий қилиш ташаббуси илгари сурилган.

Ушбу ташаббуснинг ижроси юзасидан 2021 йил 13 апрелда Ўзбекистон Республикаси Вазирлар Маҳкамасининг “Халқаро имтиҳон тизимлари бўйича юқори балл (даража) тўплаган ёшларга имтиҳон топшириш харажатларини тўлиқ қоплаб бериш тартибини жорий этиш тўғрисида”ги 209-сон қарори қабул қилинди.

Мазкур қорор билан мамлакатимизда илк маротаба **2021 йил 1 май**дан бошлаб, **5 та** халқаро имтиҳон тизимлари *(IELTS, SAT, GMAT, TOEFL iBT ҳамда GRЕ)* бўйича, **2022 йил 1 январ**дан бошлаб эса, яна **13 тур**даги имтиҳон тизимлари *(жами 18 тур)* бўйича харажатларни қоплаб бериш йўлга қўйилди.

Давлат хизматини кўрсатиш орқали **2021 йил 1 май**дан **2022 йил 8 сентябр**га қадар жами **10048 та** ариза келиб тушган, шундан, **1669** **та** ариза *(маъмурий регламентга мувофиқ бўлмаганлиги сабабли)* рад этилган,   
**443 та** ариза муаллиф томонидан бекор қилинган, **180 та** ариза кўриб чиқилмоқда, **7756 нафар** ёшларга *(шундан 3904 нафари хотин-қиз)* **13 882 482 539 сўм** миқдоридаги маблағ Ёшлар ишлари агентлиги маблағлари ҳисобидан имтиҳон топшириш харажатлари Халқ банкининг жойлардаги филиаллари орқали қоплаб берилди.

***Маълумот учун:*** *Тошкент шаҳри* ***3591 нафар****, Фарғона вилояти* ***574 нафар****, Бухоро вилояти* ***558 нафар****, Наманган вилояти* ***504 нафар****, Самарқанд вилояти* ***448 нафар****, Тошкент вилояти* ***385 нафар****, Андижон вилояти* ***334 нафар****, Хоразм вилояти* ***277 нафар****, Навоий вилояти* ***250 нафар****, Қашқадарё вилояти* ***234 нафар****, Сурхондарё вилояти* ***201 нафар****, Жиззах вилояти****174 нафар****, Қорақалпоғистон Республикаси* ***161 нафар*** *ҳамда Сирдарё вилояти* ***65 нафар*** *ёшга компенсация маблағлари ўтказиб берилди.*

Сертификат турлари бўйича таҳлил қилинганда **қуйидагича:**

|  |  |  |  |
| --- | --- | --- | --- |
| **Имтиҳон тури** | **сони** | **Имтиҳон тури** | **сони** |
| IELTS | 6517 | Япон тили (JLPT) | 9 |
| Рус тили (TORFL/ТРКИ) | 633 | GRE | 8 |
| SAT | 454 | Немис тили (Test DAF) | 7 |
| Корейс тили (TOPIK I-II) | 50 | Инглиз тили (CAE, CPE, BEC) | 5 |
| GMAT | 33 | Немис тили (Goethe-Zertifikat) | 3 |
| (TOEFL) iBT | 24 | Француз тили (DELF/DALF) | 3 |
| Хитой тили (HSK) | 10 |  |  |

Давлат хизматини кўрсатиш Ёшлар ишлари агентлигининг Ягона интрактив давлат хизматлари портали билан ўзаро интеграция қилинган **reestr.yoshlarportali.uz** электрон реестри орқали амалга оширилмоқда.

Мазкур электрон реестр ҳамда “Халқ банки”нинг тегишли электрон платформаси билан ўзаро маълумотларни алмашиш бўйича интеграция ишлари якуний босқичда.

Мазкур давлат хизматини кўрсатишга масъул қилиб Агентликнинг Таълим муассасаларидаги ёшлар билан ишлаш ва волонтёрлик фаолиятини ривожлантириш бошқармаси ходими **Жабборов Элмурод Нормурот ўғли** тайинланган.